  Виталий Пронин 20-тӥ июне Ижысь «Галерея» адӟытон центрын Москваысь поэтъёс Борис Кутенков, Елена Семёнова но Николай Милешкин тодматӥзы «Уйти. Остаться. Жить» дасям антологиенызы. Со улонысь вазь кошкем кылбурчиослы сӥземын. Б. Кутенков улонысь вазь кошкем поэтъёс сярысь мадеФото: И. Кадочникова Бурмымтэ яраос Антология 2 томлэсь пӧрмемын. Нырысетӥяз, 2016-тӥ арын потэм амаз, пыремын берло ог 30 ар ӵоже кулэм кылбурчиослэн чуръёссы но соос сярысь тодэ ваёнъёс, творчествозылы сӥзем статьяос. Кылсярысь, книга тодматэ Арсений Бессонов, Илья Тюрин, Марина Георгадзе, Денис Новиков, Роман Тягунов но мукет кылбурчиосын. Борис Кутенков верамъя, таяз книгаын мемуаръёс уно, угось та кылбурчиос сярысь тодэ ваёнъёс - бурмымтэ яраос кадь. 2019-тӥ арын потэм томын (со 2 люкетлэсь пӧрмемын) 1970-тӥ-1980-тӥ аръёсы улонысь кошкем кылбурчиослэн произведениоссы но соослы сӥзем текстъёс пыртэмын. Та томе пыремын Леонид Аронзон, Николай Рубцов, Геннадий Шпаликов, Наум Каплан, Дондон Улзытуев (чуръёсыз бурят кылысь берыктэмын) но мукетъёсыз. Та вакытэ тросэз кылбурчиос вужере кылизы, лыдӟись соос сярысь тодытэк кылиз. Антологиез поттӥсьёс верамъя, туала кылбурчиос та гожъяськисьёслэсь нимъёссэс улӟытыны, чуръёссэс лыдӟись дорозь вуттыны, творчествозы сярысь малпаськыны кулэ. Та кылбурчиос пумысен литературоведческой статьяосты туж пӧртэм критикъёс гожъязы, соослэн совето вакыт шоры учконзы туж висъяське. Соин ик ортчем вакыт но, литератураын югдур но огпаласен гинэ возьматэмын ӧвӧл. Ми «партийностьлэсь» палэнским, одӥг вылбам улын ог-огенызы ченгешись критикъёсты люкаса, пусъе Б. Кутенков. Книгаен тодматэмзы бере поэтъёс нимысьтыз кылбурчиос сярысь мадизы, соослэсь чуръёссэс шара лыдӟизы. Кылсярысь, вераськизы Архангельск улосвылысь Юлия Матонина кылбурчи сярысь. Со улонысь 25 аресказ кошкем. Кылбуръёссэ дор палъёсаз берло дыре гинэ дунъяны кутскиллям. Кылбурчи, пе, мукет адямиослэсь мылкыдзэс ӝутыны котьку тырше вал. Тодмоосыз тодэ ваё, кызьы со адямиослы апельсинъёс люкылэм, шундылы укшась емыш ӝожомем муртэ мед шумпоттоз шуыса. Мукетыз кылбурчи - Баку карын улэм Геннадий Лукомников - суредаськись но вылэм, наивной суредъёс кылдытъям. Г. Лукомников суредъёсыныз но кылбуръёсыныз кӧня ке экземплярен пичи книгаос поттам. Поэт пичи дырысеныз шизофрениен висем. Солэн улонысьтыз йӧспӧртэм учыръёс сярысь кылзыса, син азе улэп адями пуксиз кадь, нош кылбуръёсыз серекъятӥзы но, малпаськытӥзы но. Руслан Галимов - Татарстанысь кылбурчи - верлибръёс гожъям. Шоккес сямыныз йырин со ӵемысь юмоке шедьылэм. Со Набережные Челныын улэм, Москвае Литинститутэ пырыны мынэм. Р. Галимовлэсь юало ке, пе, вал, малы со, кабъёсты чаклатэк, кылбуръёс гожъя, вазьылэм: кылбур - со пыдкук ӧвӧл. Книгаысь 3 кылбурчиен гинэ тодматскыса, валано, макем узыр, тунсыко литературамы Россиын. Нош быдэсак антология возьматэ, кӧня быгатӥсь поэтъёслэн улон сюрессы но творчествозы пӧртэм муген уретэмын вал. «Уйти. Остаться. Жить» антология соосты сопал дуннеысь берыктэ кадь. Кулонэн шудоно ӧвӧл Москваысь кылбурчиос озьы ик Воткинске вуылӥзы, П.И. Чайковскийлэн музей-усадьбаяз презентация ортчытӥзы. Татын соос вераськиз Любовь Татишвили, Владимир Гоголев, Александр Башлачев но Игорь Поглазов поэтъёс сярысь. Со сяна, Б. Кутенков, Е. Семёнова но Н. Милешкин Удмуртиысь кылбурчиослэн, Денис Бесоноговлэн (1973-2003) но Алексей Сомовлэн (1976-2013), шайгуосазы вуылӥзы, кылбуръёссэс лыдӟизы. Сарапулын вордскем но улэм Алексей Сомов кылбурчиез Удмуртиысь поэт но филолог Ирина Кадочникова тодэ вайытӥз. А. Сомовлэн чуръёсыз антологилэн 1-тӥ томаз пыртэмын, нош со сярысь тодэ ваёнъёссэ гожтыса кельтӥз Воткинскысь кылбурчи Александр Корамыслов. А. Сомов йылпумъяз Ижысь техникая кун университетэз. Улытозяз ужысь уже пуаз, дышетӥсь, охранник, инженер, дизайнер, редактор луыса тыршиз. Солэн кылбуръёсыз зӧк журналъёсын печатласькизы. Со сяна, А. Сомов эссеос но веросъёс гожъяз. Вордскем карзэ, Сарапул интые, малы ке котьку «Тугарин» гожъяз. И. Кадочникова верамъя, А. Сомовлэсь гожъяськон сюрессэ 2 вакытлы люкыны луэ. 2007-тӥ арозь гожтэм кылбуръёсыз - югытэсь, отын улонэз яратэмез шӧдӥське. Нош бӧрысь поэтлэн кылбуръёсаз кулон тема пыӵа, улонэз мыддорин карыса, со вань юрӟымзэ, шӧтэмзэ возьматэ. Тросэз кылбуръёсыз улонысь кошкем адямиослы сӥземын. Кылбуръёсаз жоб кылъёс пумиськыны ӧдъяло. Тае валэктыны луоз, оло, А. Сомовлэн кайгуэныз: солэн пичи пиез улонысь кошкиз. Тросэз пусъё, секыт сямыныз сэрен солэсь матысь адямиосыз но палэнскизы шуыса. Кин тодэ на, мар вал… В. Пантелеева тодосчи ӵемысь вера: поэтлы кулонэн шудыны уг яра. Оло, зэм но со. А. Сомов тани шудӥз но улонысь 38 аресказ кошкиз. А. Сомовлэсь творчествозэ вылӥ дунъяло Россиысь критикъёс, со «Новая карта русской литературы» вотэс баме пыртэмын. И. Кадочникова но А. Корамыслов огкылысь пусъё: А. Сомов зэмос поэт вал, Удмуртиын таӵе гожъяськисьёс - чиньыен лыдъямон. Москваысь кылбурчиос озьы ик Воткинске вуылӥзы, П.И. Чайковскийлэн музей-усадьбаяз презентация ортчытӥзы. Татын соос вераськиз Любовь Татишвили, Владимир Гоголев, Александр Башлачев но Игорь Поглазов поэтъёс сярысь. Со сяна, Б. Кутенков, Е. Семёнова но Н. Милешкин Удмуртиысь кылбурчиослэн, Денис Бесоноговлэн (1973-2003) но Алексей Сомовлэн (1976-2013), шайгуосазы вуылӥзы, кылбуръёссэс лыдӟизы. Сарапулын вордскем но улэм Алексей Сомов кылбурчиез Удмуртиысь поэт но филолог Ирина Кадочникова тодэ вайытӥз. А. Сомовлэн чуръёсыз антологилэн 1-тӥ томаз пыртэмын, нош со сярысь тодэ ваёнъёссэ гожтыса кельтӥз Воткинскысь кылбурчи Александр Корамыслов. А. Сомов йылпумъяз Ижысь техникая кун университетэз. Улытозяз ужысь уже пуаз, дышетӥсь, охранник, инженер, дизайнер, редактор луыса тыршиз. Солэн кылбуръёсыз зӧк журналъёсын печатласькизы. Со сяна, А. Сомов эссеос но веросъёс гожъяз. Вордскем карзэ, Сарапул интые, малы ке котьку «Тугарин» гожъяз. И. Кадочникова верамъя, А. Сомовлэсь гожъяськон сюрессэ 2 вакытлы люкыны луэ. 2007-тӥ арозь гожтэм кылбуръёсыз - югытэсь, отын улонэз яратэмез шӧдӥське. Нош бӧрысь поэтлэн кылбуръёсаз кулон тема пыӵа, улонэз мыддорин карыса, со вань юрӟымзэ, шӧтэмзэ возьматэ. Тросэз кылбуръёсыз улонысь кошкем адямиослы сӥземын. Кылбуръёсаз жоб кылъёс пумиськыны ӧдъяло. Тае валэктыны луоз, оло, А. Сомовлэн кайгуэныз: солэн пичи пиез улонысь кошкиз. Тросэз пусъё, секыт сямыныз сэрен солэсь матысь адямиосыз но палэнскизы шуыса. Кин тодэ на, мар вал… В. Пантелеева тодосчи ӵемысь вера: поэтлы кулонэн шудыны уг яра. Оло, зэм но со. А. Сомов тани шудӥз но улонысь 38 аресказ кошкиз. А. Сомовлэсь творчествозэ вылӥ дунъяло Россиысь критикъёс, со «Новая карта русской литературы» вотэс баме пыртэмын. И. Кадочникова но А. Корамыслов огкылысь пусъё: А. Сомов зэмос поэт вал, Удмуртиын таӵе гожъяськисьёс - чиньыен лыдъямон. Анастасия Шумилова  